CELEX: 52013PC0909
Language: mt
Date: 2013-11-15
Title: Proposta għal OPINJONI TAL-KUNSILL dwar il-Programm tas-Sħubija Ekonomika ta' Malta

|
			
		
		
		52013PC0909
		
			Proposta għal OPINJONI TAL-KUNSILL dwar il-Programm tas-Sħubija Ekonomika ta' Malta /* COM/2013/0909 final - 2013/0399 (NLE) */
			
				
		
		
			
			   	2013/0399 (NLE)
Proposta għal
OPINJONI TAL-KUNSILL
dwar il-Programm tas-Sħubija Ekonomika ta' Malta 

IL-KUNSILL TAL-UNJONI EWROPEA,
Wara li kkunsidra t-Trattat dwar
il-Funzjonament tal-Unjoni Ewropea,
Wara li kkunsidra r-Regolament (UE)
Nru 473/2013 tal-Parlament Ewropew u tal-Kunsill
tal-21 ta' Mejju 2013[1] dwar
dispożizzjonijiet komuni għall-monitoraġġ u l-valutazzjoni
tal-abbozzi tal-pjani baġitarji u l-iżgurar tal-korrezzjoni
tad-defiċit eċċessiv tal-Istati Membri fiż-żona
tal-euro, u b'mod partikolari l-Artikolu 9(4) tiegħu, 
Wara li kkunsidra l-proposta
tal-Kummissjoni Ewropea,
Billi: 
(1) Il-Patt ta' Stabbiltà u Tkabbir (PST) għandu
l-għan li jiżgura dixxiplina baġitarja madwar l-Unjoni u
jistabbilixxi l-qafas għall-prevenzjoni u l-korrezzjoni ta' defiċits
eċċessivi tal-gvern. Huwa bbażat fuq l-objettiv ta' finanzi sodi
tal-gvern bħala mezz ta' tisħiħ tal-kundizzjonijiet
għall-istabbiltà tal-prezzijiet u għat-tkabbir b'saħħtu u
sostenibbli bbażat fuq l-istabbiltà finanzjarja, u b'hekk
jappoġġa l-kisba tal-objettivi tal-Unjoni għat-tkabbir
sostenibbli u l-impjiegi. 
(2) Ir-Regolament (UE) Nru 473/2013
tal-Parlament Ewropew u tal-Kunsill tal-21 ta' Mejju 2013 dwar
dispożizzjonijiet komuni għall-monitoraġġ u l-valutazzjoni
tal-abbozzi tal-pjani baġitarji u l-iżgurar tal-korrezzjoni
tad-defiċit eċċessiv tal-Istati Membri fiż-żona
tal-euro jistabbilixxi dispożizzjonijiet għall-monitoraġġ
miżjud tal-politiki baġitarji fiż-żona tal-euro u
għall-iżgurar li l-baġits nazzjonali jkunu konsistenti mal-gwida
dwar il-politika ekonomika maħruġa fil-kuntest tal-PST u s-Semestru
Ewropew. Billi miżuri purament baġitarji jistgħu ma jkunux
biżżejjed sabiex tiġi żgurata korrezzjoni fit-tul
tad-defiċit eċċessiv, jistgħu jkunu meħtieġa
miżuri ta' politika u riformi strutturali addizzjonali.  
(3) L-Artikolu 9 tar-Regolament (UE)
Nru 473/2013 jistabbilixxi l-modalitajiet għall-Programmi ta'
Sħubija Ekonomika, li għandhom jiġu ppreżentati mill-Istati
Membri taż-żona tal-euro fi Proċedura ta' Defiċit
Eċċessiv. Sabiex jistabbilixxi pjan direzzjonali ta' miżuri li
jikkontribwixxu għal korrezzjoni effettiva u fit-tul tad-defiċit
eċċessiv, il-Programm ta' Sħubija Ekonomika għandu
jippreżenta fid-dettall ir-riformi fiskali-strutturali ewlenin, b'mod
partikolari dawk li jirreferu għat-taxxa, għas-sistemi
tal-pensjonijiet u tas-saħħa u għall-oqfsa baġitarji, li se
jkunu strumentali biex jiġi kkoreġut fit-tul id-defiċit
eċċessiv. 
(4)       Fil-21 ta' Ġunju 2013,
il-Kunsill adotta deċiżjoni skont l-Artikolu 126(6) tat-Trattat,
li permezz tagħha Malta qed titqiegħed fi proċedura ta'
defiċit eċċessiv. F'dan il-kuntest, Malta ntalbet sabiex
tippreżenta Programm ta' Sħubija Ekonomika sal-1 ta' Ottubru 2013. 
(5)       Fl-1 ta' Ottubru 2013, u
b'hekk fil-perjodu ta' żmien stabbilit mill-Artikolu 9(3) tar-Regolament
(UE) Nru 473/2013, Malta ppreżentat
lill-Kummissjoni u lill-Kunsill Programm ta' Sħubija Ekonomika, li
jistabbilixxi riformi strutturali li għandhom l-għan li
jsaħħu l-finanzi pubbliċi u, b'mod aktar wiesa', jikkonformaw
mar-Rakkomandazzjonijiet Speċifiċi għall-Pajjiżi (CSRs)
tal-2013. Dawn il-politiki jistgħu jiġu ragruppati taħt
l-objettivi li ġejjin: (i) l-iżgurar tas-sostenibbiltà tal-finanzi
pubbliċi (CSR 1, 2 u 4), (ii) it-tisħiħ tal-effiċjenza
tal-amministrazzjoni pubblika (CSR 2 u 5), (iii) iż-żieda
fil-produzzjoni potenzjali, filwaqt li tiżdied il-kompetittività u
tiġi promossa ekonomija diversifikata u bilanċjata (CSR 2, 3 u 4) u
(iv) is-salvagwardja tal-istabbiltà finanzjarja (CSR 5). 
(6)       Il-miżuri fiskali-strutturali li Malta
qed tippjana li timplimenta huma dawn li ġejjin: (i) riforma tal-qafas
fiskali, (ii) analiżi tal-infiq fil-livell tal-ministeri, (iii) aktar
progress dwar ir-riforma tal-pensjonijiet permezz tal-introduzzjoni tat-tielet
pilastru tal-pensjoni, (iv) miżuri sabiex tittejjeb il-provvvista ta'
servizzi fis-settur tas-saħħa, (v) ristrutturar ta' impriżi
proprjetà tal-istat, (vi) żieda fl-effiċjenza tal-amministrazzjoni
pubblika u (vii) ċaqliq gradwali tal-piż tat-taxxi mit-taxxi diretti
għal dawk indiretti. Dan il-pakkett ta' miżuri huwa
fil-biċċa l-kbira adegwat u jista' jiġi mistenni li
jikkontribwixxi għat-tisħiħ tal-finanzi pubbliċi.
Madankollu, jidhru neċessarji aktar sforzi f'xi oqsma,
bħall-iżgurar tas-sostenibbiltà fit-tul tal-finanzi pubbliċi.
(7)       Ir-riforma tal-qafas fiskali hija adegwata
u tista' tiġi mistennija li ssaħħaħ il-governanza fiskali u
li tgħin sabiex tillimita d-deterjoramenti fiskali. It-twaqqif ta' kunsill
fiskali indipendenti jista' jiġi mistenni li jikkontribwixxi għal
titjib fil-monitoraġġ u l-ippjanar tal-finanzi pubbliċi ta'
Malta. Ir-riforma, madankollu, għadha ma ġietx adottata
mill-parlament.
(8)       L-analiżi tal-infiq li jinsab
għaddej li għandu l-għan li jidentifika ffrankar fin-nefqa u
jtejjeb l-effiċjenza tal-infiq pubbliku jista' jirriżulta, minn
naħa, fi tkabbir anqas tan-nefqa u, min-naħa l-oħra, fi nfiq li
jiffavorixxi aktar it-tkabbir.
(9)       L-introduzzjoni tat-tielet pilastru
tal-pensjoni tista' ttejjeb l-adegwatezza tas-sistema tal-pensjonijiet,
iżda ma tikkontribwixxix għat-titjib tas-sostenibbiltà tagħha.
L-ebda waħda mill-miżuri relevanti l-oħra rrakkomandati
lil Malta taħt is-CSR 2, jiġifieri l-aċċellerazzjoni
taż-żieda fl-età statutorja tal-irtirar u ż-żieda fl-età
tal-irtirar effettiva, ma jidhru li qegħdin jiġu kkunsidrati.
(10)     Il-miżuri ppjanati għat-titjib
tal-provvista tas-servizzi fis-settur tas-saħħa jistgħu jkunu
mistennija li jtejbu l-effiċjenza u l-adegwatezza tas-sistema. Madankollu,
fl-istess waqt jistgħu jikkontribwixxu għal domanda u użu aktar
għoljin għas-servizzi tas-saħħa ffinanzjati mill-gvern.
Fl-assenza ta' informazzjoni aktar dettaljata dwar il-miżuri, mhuwiex possibbli
li jiġi ddeterminat sa liema punt ir-riforma tista' tnaqqas il-pressjoni
fuq in-nefqa pubbliku fit-tul.
(11)     Ir-ristrutturar ta' impriżi li huma
proprjetà tal-istat, bħal-linja tal-ajru nazzjonali, Air Malta, u
l-kumpanija tal-enerġija Enemalta, jista' jtejjeb il-prestazzjoni
finanzjarja tagħhom u jwassal għal tnaqqis fl-obbligazzjonijiet
kontinġenti minn fuq il-finanzi tal-gvern. L-isforzi ta' politika
fis-settur tal-enerġija huma partikolarment notevoli, fejn il-fornitur
ewlieni tal-enerġija, l-Enemalta, għandha dejn garantit mill-gvern li
jammonta għal madwar 10% tal-PDG. Barra minn hekk, wieħed jista'
jistenna li dan għandu jnaqqas il-ħtieġa ta' sussidji mill-gvern
fil-futur.  
(12)     L-awtoritajiet ippreżentaw taħlita
ta' miżuri li jinsabu diġà għaddejjin u oħrajn ġodda
li wieħed jista' jistenna li se jżidu l-kapaċità
tal-amministrazzjoni pubblika sabiex tinforza l-konformità mat-taxxa u tnaqqas
l-evażjoni tat-taxxa. Minbarra dan, il-programm fih miżuri li jnaqqsu
t-tul u jżidu l-effiċjenza tal-proċeduri tal-akkwist pubbliku.
(13)     Il-bidla gradwali indikata mit-taxxi diretti
għal dawk indiretti tista' tinkoraġġixxi l-ħolqien
tal-impjiegi u tagħmel is-sistema tat-taxxa waħda li tgħin aktar
it-tkabbir. Madankolllu, din il-bidla hija deskritta f'termini ġenerali
ħafna mingħajr ma ġew ipprovduti dettalji. Minbarra dan,
għadhom ma ġewx ippreżentati pjanijiet biex it-taxxa
korporattiva tkun inqas imxaqilba favur id-dejn.
(14)     Il-Programm ta' Sħubija Ekonomika fih
ukoll firxa ta' miżuri mhux fiskali li fil-biċċa l-kbira
għandhom l-objettiv li tinkiseb konformità mar-Rakkomandazzjonijiet
Speċifiċi għall-Pajjiż tal-2013. Il-pjanijiet tal-politika
jinkludu riformi komprensivi tas-sistema ġudizzjarja u d-diversifikazzjoni
tas-sorsi tal-enerġija. Il-miżuri jidhru li jmorru fid-direzzjoni
t-tajba u jistgħu jkunu mistennija li jikkontribwixxu
għall-ħolqien tat-tkabbir u l-impjiegi f'Malta, filwaqt li
jħarsu wkoll l-istabbiltà finanzjarja. Madankollu, b'mod ġenerali
dawn għadu għaddej ix-xogħol fuqhom, filwaqt li l-informazzjoni
pprovduta sikwit hija limitata. Għaldaqstant, analiżi ulterjuri
tal-impatt tal-pjanijiet tal-politika u l-kontribuzzjoni tagħhom sabiex
jindirizzaw l-isfidi identifikati fis-CSRs tal-2013 se tkun meħtieġa
ladarba l-pjanijiet tal-politika jkunu aktar konkreti u l-implimentazzjoni
tagħhom timxi 'l quddiem,
ADOTTA DIN L-OPINJONI: 
Il-Programm ta' Sħubija Ekonomika
ta' Malta ppreżentat lill-Kummissjoni u lill-Kunsill
fl-1 ta' Ottubru 2013 jinkludi sett ta' riformi
fiskali-strutturali li huwa parzjalment adegwat sabiex jappoġġa
l-kisba ta' pożizzjoni fiskali soda. Speċifikament, il-Programm ta'
Sħubija Ekonomika javvanza aktar l-aġenda ta' riforma fiskali u mhux
fiskali inkluża fil-Programm Nazzjonali ta' Riforma u l-Programm ta'
Stabbiltà tal-2013 u jżid pjanijiet ta' politika li jimmiraw li jtejbu
l-effiċjenza tan-nefqa tal-gvern, isaħħu l-amministrazzjoni
pubblika u jirristrutturaw l-impriżi li huma proprjetà tal-istat. B'mod
ġenerali, madankollu, ix-xogħol fuq ir-riformi kollha għadu
għaddej u l-adozzjoni u l-implimentazzjoni tagħhom għadhom
suġġetti għal riskji. Minbarra dan, xi CSRs għadhom ma
ġewx indirizzati b'mod sħiħ, u dawn huma l-preferenza favur
id-dejn fis-sistema tat-taxxa korporattiva fis-CSR 1 u s-sostenibbiltà fit-tul
tal-finanzi pubbliċi fis-CSR 2. Malta hija għalhekk mistiedna li
tipprovdi informazzjoni addizzjonali dwar l-implimentazzjoni tar-riformi
ppjanati fil-Programm Nazzjonali ta' Riforma u l-Programm ta' Stabbiltà,
filwaqt li tikkunsidra miżuri addizzjonali li jkunu strumentali biex
tiġi żgurata s-sostenibbiltà fit-tul tal-finanzi pubbliċi.
Il-Kummissjoni u l-Kunsill se jimmonitorjaw l-implimentazzjoni tar-riformi
fil-kuntest tas-Semestru Ewropew.
Magħmul fi Brussell, 
                                                                       Għall-Kunsill
                                                                       Il-President
[1]          ĠU L
140, 27.5.2013 p. 11.